钦定古今图书集成/明伦汇编/官常典/第453卷 > 张翼
## 钦定古今图书集成/明伦汇编/官常典/第453卷 > 张翼

按《蜀志》本传，“翼字伯恭，犍为武阳人也。高祖父司空
浩、曾祖父广陵太守纲，皆有名迹。先主定益州，领牧，
翼为书佐。建安末，举孝廉，为江阳长，徙涪陵令，迁梓
潼太守，累迁至广汉、蜀郡太守。建兴九年，为庲降都
督、绥南中郎将。翼性持法严，不得殊俗之欢心。耆率
刘胄背叛作乱，翼举兵讨胄。胄未破，会被征当还，群”
下咸以为宜便驰骑即罪。翼曰：“不然。吾以蛮夷蠢动，
不称职故还耳。然代人未至，吾方临战场，当运粮积
谷，为灭贼之资，岂可以黜退之故而废公家之务乎！”
于是统摄不懈，代到乃发。马忠因其成基以破殄胄，
丞相亮闻而善之。亮出武功，以翼为前军都督，领扶
风太守。亮卒，拜前领军。追论讨刘胄功，赐爵关内侯。
延熙元年，入为尚书，稍迁督建威、假节，进封都亭侯、
征西大将军。十八年，与卫将军姜维俱还成都。维议
复出军，唯翼廷争，以为国小民劳，不宜黩武。维不听，
将翼等行，进翼位镇南大将军。维至狄道，大破魏雍
州刺史王经。经众死于洮水者以万计。翼曰：“可止矣，
不宜复进。进或毁此”大功。维大怒曰：“为蛇画足。”维竟
围经于狄道城，不能克。自翼建异论，维心与翼不善，
然常牵率同行，翼亦不得已而往。景耀二年，迁左车
骑将军，领冀州刺史。六年，与维咸在剑阁，共诣降锺
会于涪。明年正月，随会至成都，为乱兵所杀。